Karen Hækkerup (S), 2011-05-02:
For et par måneder siden var der nogle mennesker, der havde inviteret til høring i Brønshøj om seksuelt misbrug.
Der var en hel masse mennesker til stede i salen, som var kommet for at høre nogle forskellige politikere herinde fra Folketinget, herunder mig selv, og rigtig mange af de mennesker, der var til stede i salen, var selv ofre.
De rejste sig på skift op og tog ordet og bad os om at ændre loven, som de fandt meget urimelig.
Jeg havde på det tidspunkt den holdning og det synspunkt, at det ikke ville nytte noget at ændre loven, fordi man ikke ville kunne føre retssagerne.
Men de tilstedeværende gjorde det meget klart, at det, der var vigtigt for dem, sådan set bare var, at de fik muligheden for at indgive en anmeldelse.
Jeg gjorde efterfølgende det, at jeg stillede et spørgsmål til justitsministeren, hvor jeg bl.a. spurgte til, hvornår Straffelovrådet ville være færdig.
Nu hørte jeg før en henvisning til, at man kunne stille et spørgsmål om det, men det behøver man ikke at gøre, for det er for meget kort tid siden blevet besvaret, og svaret var, at Straffelovrådet vil være færdig med sin vurdering af reglerne inden for det her område inden udgangen af 2011.
Vi står jo en situation, hvor der ikke kan rejses en sag, medmindre anklagemyndigheden finder, at der er beviser, der vil kunne føre til en domfældelse, men hvad gør man i de tilfælde, hvor der rent faktisk findes billeder eller videoklip, der dokumenterer, at overgrebene reelt har fundet sted, men hvor fristen er overskredet?
Derfor vil jeg sådan set gerne sige, at jeg ligesom ministeren og Venstres ordfører også afventer Straffelovrådets vurdering – jeg synes, at vi skal have den med, inden vi foretager ændringer.
Men jeg vil gerne sige på vegne af Socialdemokraterne, at vi er villige til at gå ind i det her for at se på, om der er nogle af reglerne, der skal udformes på en anderledes måde, sådan at vi imødekommer de mange forskelligartede hensyn og de mange, mange svære aspekter, der er i den her sag, og som både justitsministeren og Venstres ordfører redegjorde for der er.
Så vi afventer ligesom de øvrige Straffelovrådets vurdering, men vil gerne være med til at se på, hvad man kan gøre, sådan at de mennesker, der har været udsat for forbrydelser, og som er kommet ind i deres voksenliv, inden de tør se det i øjnene, inden de måske selv opdager det, også kan føle, at de bliver mødt med retfærdighed.
De oplever, at de ikke kan hænge sammen i deres familierelationer, eller at de ikke kan være på arbejdsmarkedet; de har behov for psykologhjælp.
Noget af det, vi jo bl.a. også kunne se på, var, hvad vi kan gøre for at hjælpe de her ofre.
Udover at snakke om, at man skal kunne anmelde til politiet, hvad kan vi så i virkeligheden give af hjælp til de mennesker, der har været udsat for de her meget forfærdelige forbrydelser?
Det kan vi jo godt gøre, selv om vi venter på Straffelovrådet.
Vi kunne jo godt gå i gang med at se på psykologordningen, hvor jeg bl.a. synes, det er forargeligt, at man kun kan få 10 timer, og at man så endda skal have en egenbetaling op af lommen, før man kan få lov at få hjælpen.
Mange af de her mennesker vil jo havne i vores sociale system, og flere af dem, jeg talte med ved høringen, fortalte, hvordan de skal møde op og forklare, hvorfor de ikke er i stand til at have et arbejde, og at de så skal igennem det ene og det andet, selv om det i virkeligheden er dem, der er ofrene.
Vi kan godt blive bedre til at tage os af de her mennesker, som har været udsat for noget, der er så invaliderende, som seksuelle overgreb i barndommen er.
Socialdemokraterne afviser altså i første omgang det her beslutningsforslag med den begrundelse, at vi afventer Straffelovrådets vurdering, men vi er meget interesserede i at finde en løsning.